ANC gaan ‘misbruik’ van Mandela-gedenkdiensfondse ondersoekOudpresident Nelson Mandela. “Ons gewete is bekommerd oor die bewerings, dat daar ten tyde van hartseer sulke beweerde gebeure kon wees,” het Mlibo Qoboshiyane, die ANC se hoof van verkiesings in die Oos-Kaap gesê. “Ons soek dringend antwoorde van die munisipale owerhede oor die geld wat spandeer is.” Die Saturday Dispatch berig dat ŉ senior ANC-beampte van die geld wat deur ŉ munisipaliteit beskikbaar gestel is om roubeklaers na gedenkdienste vir Mandela te vervoer, verduister het. Volgens die koerant is R5,9 miljoen aan ŉ plaaslike vervoermaatskappy, wat aan ŉ ANC-beampte verbind word, betaal. Die koerant beweer egter dat al die geld nie gebruik is om roubeklaers te vervoer nie en dat van die geld glo gebruik is om ANC-T-hemde te druk. Die adres wat op die vervoermaatskappy se faktuur verskyn is glo ook vals.